पेपरलीक करने वालों को उम्र कैद की सजा वाला बिल विधानसभा में पास करवाएगी सरकार
Rajasthan Vidhan Sabha (Assembly) Session 2023 - Meetings Will Starts From 14th July. विधानसभा की बैठक 14 जुलाई से होगी। विधानसभा के बजट सत्र को ही अभी जारी रखा है। विधानसभा सचिवालय ने इसकी अधिसूचना जारी कर दी है
विधानसभा की बैठक 14 जुलाई से होगी। विधानसभा के बजट सत्र को ही अभी जारी रखा है। विधानसभा सचिवालय ने इसकी अधिसूचना जारी कर दी है। पिछले तीन साल से बजट सत्र को ही लगातार रखा जा रहा है। विधानसभा की कार्यवाही तीन से चार दिन चलने की संभावना है। 14 जुलाई को विधानसभा की कार्य सलाहकर समिति (BAC) की बैठक होगी जिसमें कामकाज तय होगा।
14 जुलाई को राष्ट्रपति द्रौपदी मुर्मू विधानसभा में आएंगी। राष्ट्रपति सदन को संबोधित करेंगी। विधानसभा की तरफ से राष्ट्रपति को निमंत्रण भेजा गया है। आज कल में राष्ट्रपति भवन से मुर्मू के दौरे का आधिकारिक प्रोग्राम जारी हो जाएगा।
सरकार आधा दर्जन बिल पास करवाएगी 
सरकार इस दौरान पांच से छह बिल लेकर आएगी। पेपरलीक करने वालों की सजा को बढ़ाकर उम्र कैद तक करने का प्रावधान वाला बिल भी 14 को विधानसभा में पेश करने की तैयारी है। इसे 15 जुलाई को बहस के बाद पारित करवाया जा सकता है। सीएम अशोक गहलोत ने मंगलवार को ही पपेरलीक करने वालों को उम्र कैद की सजार का प्रावधान करने के लिए विधानसभा में जल्द बिल लाने की घोषणा की थी।
मौजूदा सरकार के कार्यकाल में यह आखिरी सत्र है। विधानसभा का बजट सत्र 23 जनवरी से शुरू हुआ था, 21 मार्च को कार्यवाही अनिश्चितकाल के लिए स्‍थगित की गई थी। अगस्त 2020 के बाद विधानसभा के एक ही सत्र को कंटीन्यू रखे जाने की शुरुआत की गई थी। पहले हर सत्र का सत्रावसान करके नए सिरे से सत्र बुलाया जाता था।
बीजेपी पेपरलीक, कानून व्यवस्था से लेकर कई मुद्दों पर सरकार को घेरेगी 
बीजेपी विधानसभा में पेपरलीक से लेकर बेरोजगारी, करप्शन, बिगड़ती कानून व्यवस्था सहित अलग अलग मुद्दों पर सरकार को घेरने की तैयारी में है। बीजेपी विधायक दल की बैठक बुलाकर रणनीति तय करेगी। कांग्रेस विधायक दल की बैठक भी 13 या 14 जुलाई को बुलाने की तैयारी है।